Saamelaisalueen koulutuskeskus

Saamelaisalueen koulutuskeskus (SAKK) - Sámi oahpahusguovddáš (SOG) (; ) on Suomen valtion ylläpitämä toisen asteen oppilaitos. Oppilaitoksen kotipaikka on Inarissa, mutta sillä on myös toimipaikat Ivalossa, Kaamasen Toivoniemessä ja Enontekiön Hetassa.

Oppilaitos on perustettu saamelaisalueen koulutuskeskuksesta annetun lain (545/1993) ja asetuksen (649/1993) pohjalta. Oppilaitoksen tehtävänä on vastata saamelaisalueen koulutustarpeita sekä edistää saamen kieltä ja kulttuuria. Viralliset opetuskielet ovat pohjoissaame, inarinsaame, koltansaame ja suomi.

Vuonna 1978 perustettiin Saamelaisalueen ammatillinen koulutuskeskus. Vuonna 1993 Saamelaisalueen ammatillinen koulutuskeskus, Ivalon koti- ja laitostalouden oppilaitos ja Inarin opisto yhdistettiin ja perustettiin Saamelaisalueen koulutuskeskus.

Koulutuskeskus on opetushallituksen alainen oppilaitos, jota johtaa koulun johtokunta. Johtokunnan jäsenistä puolet on Saamelaiskäräjien nimeämiä jäseniä, kaksi alueen kuntien nimeämiä ja kolme Saamelaisalueen koulutuskeskuksesta.

Koulutus toimipaikoittain

Inari
Käsi- ja taideteollisuusalan perustutkinto, 120 ov, artesaani
 Korukivi- ja jalometalliala
 Saamenkäsityöala (kovat materiaalit)
 Saamenkäsityöala (pehmeät materiaalit)
Saamen kielen ja -kulttuurin linja, 40 ov
Medialinja, 40 ov
 Medialinjan voi suorittaa vuoden (40 ov) tai kahden vuoden mittaisena (40 + 40 ov).
Korkea-asteen linja, 40 ov

Ivalo 
Hotelli- ja ravintola-alan perustutkinto, 120 ov, ravintolakokki
Sosiaali- ja terveysalan perustutkinto, 120 ov, lähihoitaja
 Vanhustyön koulutusohjelma
 Sairaanhoidon ja huolenpidon koulutusohjelma
Liiketalouden perustutkinto, 120 ov, merkonomi
Matkailualan perustutkinto, 120 ov, matkailupalveluiden tuottaja

Kaamanen
Luonto- ja ympäristöalan perustutkinto, 120 ov
 Luontoalan koulutusohjelma, 120 ov, luonto-ohjaaja
 Porotalouden koulutusohjelma, 120 ov, poronhoitaja
Erä- ja luonto-oppaan ammattitutkintoon valmentava koulutus, 42 ov, Erä- ja luonto-opas

Ammattilukio 
SAKK tarjoaa lähialueiden lukioiden kanssa elokuussa 2011 aloittavissa perustutkinnoissa niin sanotun ammattilukion suorittamismahdollisuuden. Opiskelijoiden tavoitteena on suorittaa neljässä vuodessa ammatillinen perustutkinto ja ylioppilastutkinto sekä saada lukion päättötodistus.

Ammatillinen perustutkinto ja lukio suoritetaan jaksoissa. Ensimmäisenä vuonna on kaksi jaksoa ammatillisia opintoja ja  kolme lukio-opintoja. Toisena ja kolmantena vuonna on kolme jaksoa ammatillisia opintoja ja kaksi lukio-opintoja. Lisäksi suoritetaan osa työssäoppimisesta kesällä. Neljäs vuosi on lähes kokonaan lukio-opintoja.

Asuntolat

Oppilaitoksen asuntolat sijaitsevat kolmessa eri toimipaikassa Ivalossa, Inarissa ja Toivoniemessä.

Jeera 
Jeera on Saamelaisalueen koulutuskeskuksen opiskelija-asuntola. Se sijaitsee Inarin kirkonkylällä Puutteenrannassa Inarijärven rannalla. Rakennus rakennettiin alun perin keväällä 1953 saamelaisten kristilliseksi opistoksi ja sittemmin Inarin opistoksi. Vuonna 1993 Saamelaisalueen ammatillinen koulutuskeskus, Inarin opisto ja Ivalon koti- ja laitostalouden oppilaitos yhdistyivät, jolloin opiston tilat muutettiin asuntolaksi.
 
Asuntolahuoneiden lisäksi Jeerassa on kuntosali sekä muita vapaa-ajanvietto- ja harrastetiloja opiskelijoille. Jeera sai nimensä vuosituhannen vaihteessa taloväen sisäisen nimikilpailun tuloksena. Kilpailun voitti tiedotusopinopiskelijan ehdotus Jeera. Pohjoisessa sanalla tarkoitetaan yleisesti jotain syrjässä sijaitsevaa paikkaa.

Lähteet
 Inari-Aanaar Inarin historia jääkaudesta nykypäivään, Inarin kunta, 2003

Viitteet

Aiheesta muualla 
 Sámi oahpahusguovddáš - Saamelaisalueen koulutuskeskus - SOGSAKK (facebook.com)

Suomen saamenkieliset oppilaitokset
Enontekiön oppilaitokset
Inarin oppilaitokset